DOI: 10.14457/tu.the.2017.1361
title: อัตลักษณ์ฮิญาบกับสภาวะการเกลียดกลัวอิสลามในสังคมฝรั่งเศส

description: วิทยานิพนธ์เล่มนี้มุ่งศึกษาเกี่ยวกับสภาวะการเกลียดกลัวอิสลามผ่านอัตลักษณ์ฮิญาบในสังคมฝรั่งเศส ระหว่างช่วงเวลาปี ค.ศ. 2004 - ค.ศ. 2015 ในประเด็นต่าง ๆ 4 ประเด็น ประกอบด้วย 1) สภาวะการเกลียดกลัวอิสลามผ่านอัตลักษณ์ฮิญาบในสังคมฝรั่งเศส 2) เหตุการณ์รุนแรงแวดล้อมที่มีส่วนร่วมนำมาสู่สภาวะการเกลียดกลัวอิสลามผ่านอัตลักษณ์ฮิญาบในสังคมฝรั่งเศส 3) ปัจจัยที่มีอิทธิพลต่อสภาวะการเกลียดกลัวอิสลามผ่านอัตลักษณ์ฮิญาบในสังคมฝรั่งเศส และ 4) ผลกระทบจากการประกาศใช้กฎหมายการห้ามสวมใส่ผ้าคลุมศีรษะที่ปิดบังใบหน้า (le voile intégral) ในปี ค.ศ. 2011 ในประเทศฝรั่งเศส ที่มีต่อชาวฝรั่งเศส                              จากการศึกษาในประเด็นข้างต้น พบว่า สภาวะการเกลียดกลัวอิสลามผ่านอัตลักษณ์ฮิญาบในสังคมฝรั่งเศส ระหว่างช่วงเวลาปี ค.ศ. 2004 - ค.ศ. 2015 ปรากฏออกมาใน 3 ลักษณะ คือ                              1) ลักษณะที่มีการกล่าวคำหยาบคาย คำตำหนิ และมีการประทุษร้ายทำร้ายร่างกายสตรีมุสลิมที่สวมใส่ผ้าคลุมศีรษะ (ฮิญาบ) ตลอดจนสตรีชาวฝรั่งเศสเชื้อสายมุสลิมที่สวมใส่ผ้าคลุมศีรษะ (ฮิญาบ)                              2) ลักษณะที่มีการเลือกปฏิบัติต่อสตรีมุสลิมที่สวมใส่ผ้าคลุมศีรษะ (ฮิญาบ) ตลอดจนสตรีชาวฝรั่งเศสเชื้อสายมุสลิมที่สวมใส่ผ้าคลุมศีรษะ (ฮิญาบ) ด้านการรับเข้าทำงาน ร่วมกับมีการกีดกันทางสังคมและเข้าร่วมกิจกรรมต่าง ๆ ทางสังคม                              3) ลักษณะที่ก่อให้เกิดปัญหาและอุปสรรคด้านการศึกษาต่อนักเรียนสตรีมุสลิมที่สวมใส่ผ้าคลุมศีรษะ (ฮิญาบ) รวมถึงนักเรียนสตรีชาวฝรั่งเศสเชื้อสายมุสลิมที่สวมใส่ผ้าคลุมศีรษะ (ฮิญาบ) เนื่องจากขัดกับหลักการฆราวาสนิยม                              ทั้งนี้สภาวะการเกลียดกลัวอิสลามผ่านอัตลักษณ์ฮิญาบในสังคมฝรั่งเศสทวีความรุนแรงมากยิ่งขึ้น สืบเนื่องมาจากปัจจัยร่วมจาก 2 เหตุการณ์ความรุนแรง คือ เหตุการณ์การบุกโจมตีกราดยิงสำนักพิมพ์ชาร์ลี เอ็บโด (Charlie Hebdo) ในเดือนมกราคม ค.ศ. 2015 ติดตามมาด้วยเหตุการณ์โศกนาฏกรรมกลางกรุงปารีส ประเทศฝรั่งเศส ในคืนวันศุกร์ที่ 13 พฤศจิกายน ปีเดียวกัน ส่งผลให้กระแสการเกลียดกลัวอิสลามผ่านอัตลักษณ์ฮิญาบปกคลุมไปทั่วทุกภูมิภาคของประเทศฝรั่งเศส โดยอัตลักษณ์ฮิญาบกลายเป็นปราการด่านแรกที่ได้รับผลกระทบโดยตรงจากสภาวะการเกลียดกลัวอิสลามในสังคมฝรั่งเศส                              นอกจากนี้ ข้อค้นพบที่ได้จากการศึกษานี้ ยังพบว่า มีปัจจัย 10 ประการที่มีอิทธิพลต่อสภาวะการเกลียดกลัวอิสลามผ่านอัตลักษณ์ฮิญาบในสังคมฝรั่งเศส ปัจจัยเหล่านี้ ได้แก่ 1) ความเป็นมาทางประวัติศาสตร์ 2) ค่านิยมแห่งรัฐ “แนวคิดรัฐฆราวาส” 3) ความหวาดกลัวเรื่องการก่อการร้าย 4) เหตุการณ์รุนแรงแวดล้อมที่เกิดขึ้น 5) เศรษฐกิจในประเทศตกต่ำ 6) ชาวมุสลิมอพยพ 7) ความแตกต่างทางศาสนาและแนวคิดบางประการ 8) อิทธิพลของสื่อ 9) ลักษณะนิสัยของชาวฝรั่งเศส และ 10) การประกาศใช้กฎหมายการห้ามสวมใส่ผ้าคลุมศีรษะที่ปิดบังใบหน้า (le voile intégral) ในปี ค.ศ. 2011 ในประเทศฝรั่งเศส                              ทางด้านของการประกาศใช้กฎหมายการห้ามสวมใส่ผ้าคลุมศีรษะที่ปิดบังใบหน้า (le voile intégral) ในปี ค.ศ. 2011 ในประเทศฝรั่งเศส ได้ส่งผลกระทบต่อชาวฝรั่งเศส 3 ประการ ดังนี้                              1) เกิดการเกลียดกลัวอิสลามผ่านอัตลักษณ์ฮิญาบในสังคมฝรั่งเศส                              2) เกิดการรวมตัวกันเป็นชุมชนชาวมุสลิมในสังคมฝรั่งเศส                              3) เกิดการบ่มเพาะเป็นสาเหตุพื้นฐานของปัญหาความรุนแรงในประเทศ                              สำหรับผลกระทบที่มีต่อรัฐบาลฝรั่งเศส ก่อให้เกิดปัญหาและอุปสรรค ความยากลำบากในการบังคับใช้กฎหมายนี้ในบางพื้นที่ ตลอดจนการปราบปรามผู้ฝ่าฝืนคำสำคัญ: ผ้าคลุมศีรษะ